Buyuk Britaniya hukumat aloqalari boshqarmasi (GCHQ) tvitterdan akkaunt ochdi va Jyeyms Bond uchun ochilgan akkauntni "follou" qildi. Bu haqda Mashable xabar bergan. GCHQ direktori Endryu Paykning aytishicha, tvitterda akkaunt ochilishi orqali markaz Buyuk Britaniya fuqarolarini o‘z faoliyati bilan tanishtirib borishi mumkin bo‘ladi. Nashrning ta’kidlashicha, GCHQ bu orqali Edvard Snouden bilan bog‘liq mojarolardan keyin paydo bo‘lgan shubhalardan forig‘ bo‘lmoqchi va jamiyatning ishonchini qozonmoqchi. Financial Times nashri xabariga ko‘ra, tvitterdan akkaunt ochish qarori agentlik ichida o‘tkazilgan muhokamalardan keyin qabul qilingan. Bu akkauntning ilk tviti "Salom, dunyo" ko‘rinishida yozilgan. Bu akkaunt Jyeyms Bonddan tashqari, ingliz siyosatchilari, madaniyat olamining taniqli vakillari hamda ingliz nashrlarining tvitterdagi akkauntlariga obuna bo‘lgan. Bir necha soat ichida bu akkaunt o‘quvchilari soni 16 ming nafarga yaqinlashgan.